早春遊樊川野居却寄李端校書兼呈崔峒補闕司空曙主簿耿湋拾遺
作者：盧綸
朝代：唐

paragraphs: 白水遍溝堘，青山對杜陵。
晴明人望鶴，曠野鹿隨僧。
古柳連巢折，荒堤帶草崩。
陰橋全覆雪，瀑溜半垂冰。
鬬鼠搖松影，遊龜落石層。
韶光偏不待，衰敗巧相仍。
桂樹曾爭折，龍門幾共登。
琴師阮校尉，詩和柳吳興。
舐筆求書扇，張屏看畫蠅。
卜鄰空遂約，問卦獨無徵。
投足經危路，收才遇直繩。
守農窮自固，行樂病何能。
掩帙蓬蒿晚，臨川景氣澄。
颯然成一叟，誰更慕騫騰。